‘Angel’-moordsaak: Beskuldigde te siek vir hofNealon Redhouse en Deon Harmse. Foto: ANA Twee mans wat beskuldig word van die moord op die 12-jarige Aliya “Angel” Tee, was Maandag terug in die hooggeregshof in Port Elizabeth, maar die verhoor kon nie voortgaan nie aangesien een van hulle te siek is. Tee is in Junie 2016 vermoor toe gewapende mans, wat hulself as polisiebeamptes voorgedoen het, op die agterdeur van haar huis in Barberrystraat in Bethelsdorp losgebrand het. Nealon Redhouse (18) en Deon Harmse (24) is in verband met haar moord en poging tot moord op haar ouers in hegtenis geneem. Die twee mans staan ook tereg op aanklag van huisbraak met die doel om moord te pleeg en die onwettige besit van ŉ vuurwapen en ammunisie. Die saak is in Februarie vanjaar ook uitgestel omdat Harmse ernstig siek was en sy toestand vasgestel moes word. Hy het intussen baie gewig verloor. Daar is intussen vasgestel dat hy tuberkulose het, het die hof Maandag gehoor. Die hof het ook gehoor dat een van sy longe weens sy swak gesondheid platgeval het. Staatsaanklaer Mujaahid Sandan het gesê ŉ operasie is vir 16 April vir Harmse geskeduleer. Sandan het die hof versoek om die saak uit te stel tot daar vasgestel kan word hoe lank sy herstelproses gaan duur. Tee was ŉ graad 7-leerling en prefek aan die Strelitzia Primary School in Port Elizabeth. Haar pa, Edmund, is geskiet toe hy die aanvallers wou afweer. Nadat die aanvallers hom geskiet het, het hulle glo na ander gesinslede in die huis begin soek. Tee en haar ma, Candice, was in die badkamer toe die aanvallers op hulle afgekom het. Hulle het by die aanvallers gepleit om hulle nie te skiet nie, maar die meisie is in die kop geskiet. Haar ma het die aanval oorleef. Sy het haar bewussyn verloor tydens die skietery. Sy het later bygekom en besef haar dogter is doodgeskiet. Die saak is tot 17 April uitgestel.